Aguest ei, donc, er art sublim: hèr qu’un eveniment sone un shinhau a catastròfa pr’amor de qué es que se’n profiten d’eth tremòlen tanben, adobar damb un shinhau de pòur un pas hèt, aumentar era corba dera transicion enquia arrecular eth procès, adocir era òbra, denonciar e amendrir es preparatius der entosiasme, talhar es angles e es ungles, amortesir eth trionf, abrigar eth dret, entornejar ath gigant pòble de flanèla e meter-lo en lhet de seguit, impausar dieta ad aguest excès de santat, tractar a Hercules coma convalescent, dissòler er eveniment en expedient, aufrir as anims assedegats der ideau aguest nectar damb tisana, cuélher es sues precaucions contra era capitada massa grana, protegir era revolucion damb ua pantalha.